《次韵仲明举西郊别墅》
宋代·郭印

我闻脩竹阴，清邃不受暑。安得十亩馀，其中创幽墅。

日长惟鸟十，昼静无人语。习习来微风，萧萧堕寒雨。

呼儿出柴扉，垂纶坐沙渚。斯志久未遂，世路今弥阻。

新诗何起予，风味胜清醑。自怜拘一官，隐逸愧前古。

好梦只林泉，羁踪犹粪土。岂能学贪夫，忘身徇圭组。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。